|  |
| --- |
| **Cyngor Bwrdeistref Sirol Castell-nedd Port Talbot**  **Plant sy'n derbyn gofal: Grant Datblygu Disgyblion "Model gwaith"**  Rydym ni wedi elwa'n aruthrol o’r dull arwain a chymorth hynod defnyddiol gan gydweithwyr ar draws ERW a Chastell-nedd Port Talbot. Yn y lle cyntaf ffurfiwyd y cynllun i siapio cynllun strategol ERW gan y chwe Chydlynydd Addysg Plant sy'n Derbyn Gofal, ac yna fe'i cryfhawyd a'i gadarnhau ymhellach mewn cyfarfod gyda Rheolwr Gyfarwyddwr ERW.  Cytunom ni i gyfrannu at 'brosiect ymwybyddiaeth o ymlyniad rhanbarthol' (gan gynnwys penodi cydlynydd hyfforddi sydd wedi creu man cychwyn cyson a chydlynol i bob awdurdod). Mae'r prosiect yn parhau i annog ein hysgolion i ganolbwyntio ar bwysigrwydd 'ymwybyddiaeth o ymlyniad' i'r holl staff (y rhai sy'n addysgu a'r rhai nad ydyn nhw'n addysgu) a sut gall datblygu dulliau a strategaethau penodol gyfrannu at 'ddatblygiad ysgol gyfan' o fewn taith pob ysgol unigol i wella. Rwyf i'n falch bod gennym ni bellach 20 o ysgolion yng Nghastell-nedd Port Talbot sydd wedi ymuno â'r prosiect, a llawer mwy yn dymuno cofrestru (yn amodol ar gyllid grant yn y dyfodol) wrth i'r neges am 'werth' y prosiectau barhau i ledaenu.  Penderfynwyd hefyd, er mwyn diwallu'r angen yn lleol, y dylai gweddill y gronfa gael ei ddosbarthu'n gyfatebol ar draws y 6 awdurdod lleol - gyda phob un yn cynllunio o fewn y meini prawf gweithgaredd ERW a gytunwyd. Mae hyn wedi ein galluogi ni i fodloni anghenion hyfforddi a datblygu ein hawdurdodau unigol, ac anghenion cefnogaeth unigol ein disgyblion (rhai sy'n derbyn gofal a'r rhai a fu'n derbyn gofal yn flaenorol).  Yng Nghastell-nedd Port Talbot mae ein partneriaeth gyda'r Gwasanaeth Seicoleg Addysg wedi datblygu. Defnyddiwyd cyllid i gyflogi un Seicolegydd Addysg cyfwerth ag amser llawn, sy'n gadael i ni fanteisio ar sgiliau a diddordebau'r adnoddau staff presennol. Arweiniodd hyn at ddatblygu ein 'Menter Lles' sy'n cynnwys hyfforddiant 'trawma ac ymlyniad', parhau â'r Cynorthwywyr Cymorth Llythrennedd Emosiynol a datblygu Arweiniad Rhyngweithio Fideo. Mae pob un o'r rhain yn cyfrannu at gynorthwyo ysgolion a gofalwyr i gynorthwyo plant unigol yn well, a thrwy hynny gyfrannu at sefydlogrwydd yn yr ysgol a'r cartref. Yn ogystal mae staff yn cyflenwi'r rhaglen rhianta 'Cysylltiadau Teuluol' (yn seiliedig ar egwyddorion meithrin) - cynigiwyd hon i  ofalwyr maeth a gofalwyr y rheini oedd dan Orchymyn Gwarchodaeth Arbennig. Rwyf i'n falch fod gennym bellach 24 ysgol sydd wedi derbyn hyfforddiant, 38 Cynorthwywyd Cymorth Llythrennedd Emosiynol ychwanegol a 5 teulu sydd wedi derbyn Arweiniad Rhyngweithio Fideo. |
| Mae'r pecyn hyfforddi a datblygu'n parhau i dyfu a datblygu, ac mae bellach yn cynnwys amrywiaeth o ddulliau a strategaethau ymarferol. Rydym ni wedi cyflwyno adnodd Arsylwi Plant sydd ag Anawsterau Ymlyniad yn y Dosbarth - rhestr wirio arsylwi i gydlynydd anghenion addysgol arbennig/ychwanegol pob ysgol. Mae ysgolion bellach mewn gwell sefyllfa i nodi mathau gwahanol o ymlyniad, a ffurfio cynlluniau gweithredu priodol i gynorthwyo eu disgyblion yn y ffordd orau. Mae un aelod o staff o bob ysgol wedi'i hyfforddi i ddefnyddio 'chwarae'n seiliedig ar berthynas' (ar sail egwyddorion Theraplay) er mwyn ffurfio cysylltiadau perthynas yn ddiogel rhwng disgybl a staff. Mae aelodau o'r tîm Cydlynwyr Addysg Plant sy'n Derbyn Gofal wedi dod yn arweinwyr yn yr awdurdodau lleol i barhau i ddatblygu a chynghori ar y rhestr wirio arsylwi, Hyfforddi Emosiwn, PACE, pontio a chwarae'n seiliedig ar chwarae. Rydym ni'n ceisio adborth yn barhaus gan ein hysgolion i lywio'r modd rydym ni'n parhau i'w cefnogi a chanfod ble i ganoli datblygu yn y dyfodol.  Er mwyn cefnogi disgyblion unigol (sy'n derbyn gofal ac a fu'n derbyn gofal yn flaenorol) yn y ffordd orau yn ein hysgolion yng Nghastell-nedd Port Talbot, rydym ni'n datblygu capasiti’r tîm Cydlynwyr Addysg Plant sy'n Derbyn Gofal i gynnwys athro ychwanegol a 3 Chynorthwyydd Addysgu. Mae'r tîm cyfan yn parhau i gefnogi a hyfforddi staff ysgolion gyda'u defnydd o strategaethau a dulliau priodol (y rhestr wirio ymlyniad, PACE, Hyfforddi Emosiwn, chwarae'n seiliedig ar berthynas ac ati). Mae aelodau o staff hefyd wedi darparu sesiynau hyfforddi a gweithdai penodol ysgol gyfan. Rydym ni wedi datblygu pecyn cymorth pontio - mae ein TA yn gweithio gyda disgyblion y mae ysgolion yn gallu eu dynodi'n gynnar (bod newid ar ddod) ac y bydd angen cymorth. Rydym ni'n gallu addasu'r pecyn hwn i gynorthwyo disgyblion o unrhyw oed sy'n wynebu symud ysgol/darpariaeth. Rydym ni'n defnyddio'r sgoriau Llythrennedd a Rhifedd Cenedlaethol i ganfod disgyblion sydd â sgoriau o 85 ac is (a 115 ac uwch) ac rydym ni’n bwriadu gweithio mewn partneriaeth gydag ysgolion a gofalwyr i ddarparu ymyriadau a deunyddiau cymorth priodol. Yn ystod y flwyddyn academaidd ddiwethaf cynorthwyodd TAs tîm y Cydlynwyr Addysg Plant sy'n Derbyn Gofal 58 o ddisgyblion ar gyfer ymyrraeth benodol. Rydym ni hefyd wedi cydnabod gwerth gweithgaredd allgyrsiol i'n disgyblion, ac yn cynnig clybiau gweithgaredd ar ôl ysgol (mewn partneriaeth gyda Chlwb Bocsio lleol) a phenwythnos o weithgaredd antur awyr agored. Rydym ni hefyd yn parhau i gefnogi a chynghori ein cydweithwyr Gwasanaethau Plant mewn cyfarfodydd, adolygiadau a phaneli perthnasol a darparu gweithdai cymorth llythrennedd a rhifedd i ofalwyr maeth.  Cydnabyddir bod pob rhanbarth ac awdurdod lleol yn wahanol iawn, a bod amrywiaeth o ran y dull y caiff elfen plant sy'n derbyn gofal y Grant Datblygu Disgyblion ei gwario ar draws Cymru. Mae model Castell-nedd Port Talbot yn gweithio'n dda (ac yn parhau i dyfu a datblygu) ac yn un mae pobl ifanc (sy'n derbyn gofal ac a fu'n derbyn gofal yn flaenorol) a'n hysgolion a'n gofalwyr yn cael budd gwirioneddol ohono. |